**Projektas**

**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ RAJONO SAVIVALDYBĖS VISUOMENĖS SVEIKATOS STEBĖSENOS ATASKAITOS UŽ 2018 M.**

2020 m. sausio 23 d. Nr. 34-227

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos visuomenės sveikatos priežiūros įstatymo 6 straipsnio 1 dalies 1 punktu ir Lietuvos Respublikos visuomenės sveikatos stebėsenos (monitoringo) įstatymo 10 straipsnio 1 dalimi ir Bendrųjų savivaldybių visuomenės sveikatos stebėsenos nuostatų, patvirtintų Lietuvos Respublikos sveikatos apsaugos ministro 2003 m. rugpjūčio 11 d. įsakymu Nr. V-488„Dėl Bendrųjų savivaldybių visuomenės sveikatos stebėsenos nuostatų patvirtinimo“, 6.3 papunkčiu ir 9 punktu, Lazdijų rajono savivaldybės taryba nusprendžia:

1. Patvirtinti Lazdijų rajono savivaldybės visuomenės sveikatos stebėsenos ataskaitą už 2018 m. (pridedama).

2. Nustatyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

Savivaldybės merė Ausma Miškinienė

Lina Džiaukštienė, tel. +370 610 43868

**LAZDIJŲ RAJONO SAVIVALDYBĖS TARYBOS SPRENDIMO**

**,,DĖL LAZDIJŲ RAJONO SAVIVALDYBĖS VISUOMENĖS SVEIKATOS**

**STEBĖSENOS ATASKAITOS UŽ 2018 M.“ PROJEKTO**

**AIŠKINAMASIS RAŠTAS**

2020-01-10

Lazdijų rajono savivaldybės tarybos sprendimo ,,Dėl Lazdijų rajono savivaldybės visuomenės sveikatos stebėsenos ataskaitos už 2018 m.“ projektas parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos visuomenės sveikatos priežiūros įstatymo 6 straipsnio 1 dalies 1 punktu, Lietuvos Respublikos visuomenės sveikatos stebėsenos (monitoringo) įstatymo 10 straipsnio 1 dalimi ir Bendrųjų savivaldybių visuomenės sveikatos stebėsenos nuostatų, patvirtintų Lietuvos Respublikos sveikatos apsaugos ministro 2003 m. rugpjūčio 11 d. įsakymu Nr. V-488„Dėl Bendrųjų savivaldybių visuomenės sveikatos stebėsenos nuostatų patvirtinimo“, 6.3 papunkčiu ir 9 punktu.

Projekto tikslas – patvirtinti Lazdijų rajono savivaldybės visuomenės sveikatos stebėsenos ataskaitą su rekomendacijomis už 2018 m.

Sveikatos stebėsenos rodiklių sąrašą sudaro 51 unifikuotas rodiklis, geriausiai apibūdinantis Lietuvos sveikatos programos siekinius ir 20 vaikų gyvensenos stebėsenos rodiklių.

Lazdijų rajono savivaldybės visuomenės sveikatos stebėsenos ataskaitoje už 2018 m. pateikiami ir aprašomi 2018 m. Lazdijų rajono savivaldybėje visuomenės sveikatos būklę atspindintys rodikliai.

Rodikliai interpretuojami kaip atitinkantys Lietuvos vidurkį. Lazdijų rajono savivaldybė patenka į mažųjų savivaldybių (iki 20 000 gyv.) sąrašą. Kadangi jose rodikliai labai „jautrūs“, kiekvienu atveju dėl mažo gyventojų skaičiaus jų rodikliai apskaičiuojami pagal 3 metų vidurkį.

Prioritetinėmis sveikatos problemomis pasirinktos trys ir pateikta detali šių rodiklių analizė:

1. Nedarbo lygis ir socialiniai veiksniai Lazdijų rajone(detali analizė apima raudonosios zonos rodiklius: ilgalaikio nedarbo lygį, mokinių, gaunančių nemokamą maitinimą mokyklose, skaičių ir socialinės pašalpos gavėjų skaičių).

Lazdijų rajono savivaldybėje ilgalaikis nedarbo lygis yra didžiausias šalyje. 2018 m. Lazdijų rajone buvo registruoti 957 ilgalaikiai bedarbiai (rodiklis – 8,4/100 gyv., Lietuvoje – 2,2/100 gyv.). Aukštas tėvų ilgalaikio nedarbo lygis glaudžiai susijęs su mokinių, gaunančių nemokamą maitinimą mokyklose, rodikliu. 2018 m. Lazdijų rajone buvo 650 vaikų, gaunančių nemokamą maitinimą. Rodiklio reikšmė daugiau kaip 4 kartus viršija respublikos rodiklį. Lazdijų rajono savivaldybė pirmauja blogąja prasme ir socialinių pašalpų gavėjų skaičiumi. (Lietuvos rodiklį viršija daugiau kaip 3 kartus).

2. Mirtingumas nuo kraujotakos sistemos ligų. Vertinant šalies savivaldybių rodiklius 2018 m. Lazdijų rajono gyventojų buvo 21,1 proc. didesnis už respublikos vidurkį. Analizuojant 2009–2018 m. mirtingumo rodiklius galima teigti, kad mirusiųjų nuo kraujotakos sistemos ligų skaičius Lazdijų rajono savivaldybėje per 2009–2015 m. laikotarpį augo greičiau nei Lietuvoje.

3. Analizuojant 3 metų sergamumo II tipo cukriniu diabetu vidurkį, didžiausias sergamumo rodiklis nustatytas Lazdijų rajono savivaldybėje – 112,0/10 000 gyv. (Lietuvoje – 56,6/10 000 gyv.). Analizuojant Lazdijų rajono ligotumo duomenis pagal amžių, daugiausiai sergančių II tipo cukriniu diabetu yra vyresnio amžiaus gyventojai. Lyginant su Lietuva, nustatyta, kad Lazdijų rajono savivaldybėje 45–64 metų amžiaus grupėje ligotumas buvo didesnis nei Lietuvoje.

2018 m. kovo–gegužės mėn. Lazdijų rajono savivaldybės visuomenės sveikatos biuras atliko pirmą savivaldybių suaugusiųjų gyventojų gyvensenos tyrimą. Jį atliekant naudotas su Sveikatos apsaugos ministerija suderintas klausimynas. Suaugusiųjų gyvensenos tyrimo duomenimis nustatyta, kad 53,4 proc. apklausos dalyvių nurodė, kad aktyvia fizine veikla užsiima bent po 30 min. 5 dienas per savaitę ar dažniau (Lietuvoje – 40,5 proc.). Tik 38,6 proc. apklausos dalyvių nurodė, kad bent kartą per dieną ar dažniau valgo daržoves, o 31,2 proc. – vaisius. 24,2 proc. respondentų savivaldybėje nurodė, kad per paskutines 30 d. kasdien rūkė tabako gaminius (Lietuvoje – 17,3 proc.). Suaugusiųjų, kurie per paskutinius 12 mėn. vartojo alkoholinius gėrimus kartą per savaitę ir dažniau dalis Lazdijų rajono savivaldybėje yra 20,6 proc. (Lietuvoje – 15,7 proc.).

Visuomenės sveikatos stebėsenos projektas derinamas su savivaldybės gydytoju, ir teikiamas rajono savivaldybės tarybai.

Ataskaitoje pateikiamos išvados ir rekomendacijos. Vadovaujantis Bendraisiais savivaldybių visuomenės sveikatos stebėsenos nuostatais, Lazdijų rajono savivaldybės tarybai pritarus Lazdijų rajono savivaldybės visuomenės sveikatos stebėsenos 2018 metų ataskaitai, ji teikiama Higienos institutui, kuris tvarko Valstybinį visuomenės sveikatos stebėsenos duomenų fondą, bei skelbiama savivaldybės internetiniame puslapyje. Atsižvelgiant į rekomendacijas, bus planuojamos ir įgyvendinamos savivaldybės visuomenės sveikatos stiprinimo priemonės.

Sprendimo projektas buvo pristatytas ir apsvarstytas bendruomenės sveikatos taryboje.

Parengtas sprendimo projektas neprieštarauja galiojantiems teisės aktams. Priėmus sprendimo projektą, neigiamų pasekmių nenumatoma. Dėl sprendimo projekto pastabų ir pasiūlymų negauta.

Sprendimo projektą parengė Socialinės paramos ir sveikatos skyriaus savivaldybės gydytoja (vyr. specialistė) Lina Džiaukštienė.

Savivaldybės gydytoja (vyr. specialistė) Lina Džiaukštienė